גייל דיברס

גייל דיברס (באנגלית: Gail Devers; נולדה ב-19 בנובמבר 1966) היא אצנית אמריקנית, היא פעמיים ברציפות אלופה אולימפית (ברצלונה 1992 ואטלנטה 1996) ואלופת עולם (שטוטגרט 1993) בריצת 100 מטר. 3 פעמים אלופת עולם (שטוטגרט 1993, גטבורג 1995 וסביליה 1999), פעמיים סגנית אלופת עולם (טוקיו 1991 ואדמונטון 2001) ושיאנית ארצות הברית (1988–2013) בריצת 100 מטר משוכות. נוסף לכך, היא אלופה אולימפית (אטלנטה 1996) ואלופת עולם (אתונה 1997) בריצת שליחות 4x100 מטר. דיברס נולדה בסיאטל, וושינגטון וגדלה בנשיונל סיטי שבדרום קליפורניה, שם גם סיימה את לימודיה התיכוניים. הישגיה הראשונים כאתלטית הגיעו במסגרת אליפות ארצות הברית של NCAA (התאחדות ספורט הקולג'ים הלאומי בארצות הברית), בה קבעה בשנת 1988 שיא אמריקני במסגרת זו בריצת ה-100 מטר משוכות - 12.61 שניות, והשיגה בכך את הקריטריון האולימפי. בעת אימוניה לקראת אולימפיאדת סיאול (1988) החלה לסבול מבעיות בריאות, בין השאר סבלה ממיגרנה וראייה מטושטשת. באולימפיאדה העפילה לחצי גמר, שם סיימה במקום השמיני, בתוצאה של 13.51 שניות. למרות זאת, מצבה הבריאותי המשיך להדרדר. ב-1990 אובחנה כסובלת ממחלת גרייבס והחלה לקבל טיפול. דיברס הבריאה במהרה, וחזרה להתאמן. באליפות העולם באתלטיקה שהתקיימה בטוקיו 1991 זכתה במדליית הכסף בריצת ה-100 מטר משוכות, בתוצאה של 12.63 שניות, זאת אף על פי שהרוח באותו זמן הייתה 1.7-. מכאן החלה להיות דומיננטית בענף לאורך כל שנות התשעים. באולימפיאדת ברצלונה (1992) התחרתה הן בריצת ה-100 מטר והן בריצת ה-100 מטר משוכות. היא העפילה לגמר ריצת ה-100 מטרים: הגמר היה צמוד ביותר, כשהפוטו פיניש הראה כי דיברס היא המנצחת, בתוצאה של 10.82 שניות. מאית השנייה לפני ג'ולייט קאת'ברט מג'מיקה (10.83 שניות) ואירינה פריבלובה מהמשלחת המאוחדת (10.84 שניות). בגמר ריצת ה-100 מטר משוכות נראה כי דיברס תזכה גם בו במדליית הזהב. היא שלטה בריצה מההתחלה, אך מעדה במשוכה האחרונה וסיימה לבסוף במקום החמישי, בתוצאה של 12.75 שניות. שנה אחר כך, באליפות העולם שהתקיימה בשטוטגרט, גרמניה ניצחה פעם נוספת בריצת ה-100 מטר, כשגם הפעם הריצה הייתה צמודה ביותר. דיברס ומרלין אוטי הג'מייקנית הגיעו לקו הסיום באותה תוצאה - 10.82 שניות, אולם גם הפעם הפוטו פיניש הכריע לטובת דיברס. לאחר מכן המשיכה לגמר ה-100 מטר משוכות, בו ניצחה בתוצאה 12.46 שניות. שנתיים אחר כך הגנה על תוארה באליפות העולם בגטבורג, בה ניצחה בתוצאה של 12.68 שניות. גמר ריצת ה-100 מטר באולימפיאדת אטלנטה (1996) היה חזרה כמעט מדויקת של גמר ה-100 מטר באליפות העולם שלוש שנים קודם לכן. גם הפעם הגיעו דיברס ומרלין אוטי לקו הגמר באותה תוצאה - 10.94 שניות, כשגם הפעם השתיים לא ידעו מי מהן זכתה עד אשר הפוטו פיניש הכריע, שאת מדליית הזהב תקבל דיברס. גמר ריצת ה-100 מטר משוכות היה איכותי ביותר ודיברס סיימה בו רביעית בתוצאה של 12.66 שניות. בנוסף, השתתפה דיברס בריצת השליחות 4x100 וזכתה במדליית הזהב האולימפית השלישית שלה. שנה אחר כך, באליפות העולם באתונה, השתתפה במקצה ה-4x100 וזכתה בזהב. ב-1999 באליפות העולם בסביליה זכתה במדליית הזהב ב-100 מטר משוכות (מדליית הזהב השלישית שלה בענף זה באליפויות העולם), בתוצאה של 12.37 שניות. 4 מאיות השנייה משיאה האישי. במהלך שנות התשעים התחרתה דיברס בריצת 60 מטר באליפויות העולם באתלטיקה באולמות, בשנים 1993, 1997 ו-1999, בהם זכתה בשתי מדליות זהב ומדליית כסף אחת. באליפות העולם באולמות הראשונה בה השתתפה, במרץ 1993, קבעה את התוצאה השנייה בטיבה בכל הזמנים בריצת 60 מטר - 6.95 שניות. לאחר שהשיגה את הקריטריון להשתתפות באולימפיאדת סידני (2000) כשלה דיברס באולימפיאדה בשלב חצי הגמר, זאת לאחר שסבלה מפציעה. באליפות העולם באדמונטון 2001 זכתה במדליית הכסף בריצת ה-100 מטר משוכות (12.54 שניות). ביוני 2002 זכתה בפעם השמינית באליפות ארצות הברית בריצת 100 מטר משוכות, בתוצאה של 12.51, שהייתה לתוצאת השנה בעולם, כשנקבעה. באליפות העולם בפריז 2003 סיימה במקום שלישי בחצי הגמר, אך הזמן שקבעה לא הספיק כדי להגיע לגמר. אותה שנה ניצחה דיברס ב־IAAF World Athletics Final הראשון, בתוצאה של 12.45 שניות. ביולי 2004 השיגה דיברס את הקריטריון האולימפי לאחר שסיימה רביעית במבחנים המוקדמים בריצת ה-100 מטרים. היא סיימה את הריצה יחד עם מריון ג'ונס באותה התוצאה - 11.14 שניות, והפוטו פיניש הכריע, גם הפעם, לטובת דיברס. באולימפיאדת אתונה (2004) הצליחה דיברס להעפיל לחצי גמר ריצת ה-100 מטר, בו סיימה במקום השביעי בתוצאה של 11.22 שניות. היא גם העפילה לחצי גמר ה-100 מטר משוכות, אולם נפלה במשוכה הראשונה ולא סיימה את הריצה. בשלהי הקריירה שלה שבה דיברס להתחרות בריצת 60 המטר. באליפות העולם לאתלטיקה באולמות בשנת 2003 זכתה במדליית הזהב, ובאליפות העולם באולמות, שהתקיימה שנה אחר כך, זכתה במדליית הזהב בריצת 60 מטר, ובמדליית הכסף בריצת 60 מטר משוכות. בשנת 2002 זכתה דיברס בשישה מתוך שבעת מפגשי ליגת הזהב. ניצחונה האחרון במסגרת זו היה במפגש הראשון של ליגת הזהב בשנת 2004, שהתקיים באוסלו, נורווגיה. בשנת 1996 צולם סרט טלוויזיה בשם "Run for the Dream: The Gail Devers Story", המגולל את סיפור חייה של דיברס, אותה גילמה בסרט השחקנית שרליין וודארד, המבוגרת מדיברס ב-13 שנים. מדיה וקבצים בנושא גייל דיברס בוויקישיתוף גייל דיברס, באתר הוועד האולימפי הבין-לאומי גייל דיברס, באתר olympedia.org גייל דיברס, באתר התאחדות האתלטיקה הבין-לאומית גייל דיברס, באתר Track and Field (נשים) ביוגרפיה נרחבת ב- www.answers.com גייל דיברס, באתר אנציקלופדיה בריטניקה (באנגלית) ראו כאן לא רצים לשום מקום, באתר Shofar News, ‏17 ביולי 2004 אירנה לנסקי עפה במוקדמות ה-100 מטר משוכות, באתר nrg, ‏22 באוגוסט 2004 ראו כאן